REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/191-24

31. decembar 2024. godine

B e o g r a d

Z A P I S N I K

ŠESTE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 30. DECEMBRA 2024. GODINE

Sednica je počela u 14:00 časova.

Sednicom je predsedavala Nevena Đurić, predsednica Odbora.

Sednici su prisustvovali: Lepomir Ivković, Nebojša Bakarec, Nataša Jovanović, Marko Atlagić, Nevena Đurić, Jovan Janjić, Branko Miljuš, dr Zoran Lutovac, Vladimir Đorđević, članovi Odbora.

Sednici su prisustvovali: Nataša Milić Milaš, Dušan Marić, Dalibor Šćekić, prof dr Mirka Lukić-Šarkanović, dr Emeše Uri, Branimir Jovanović, Rastislav Dinić, zamenici članova Odbora.

Pre prelaska na utvrđivanje dnevnog reda, predsednica Odbora je konstatovala da sednici prisustvuje 16 narodnih poslanika i da su ispunjeni uslovi za rad i punovažno odlučivanje.

Podsetila je članove da je potrebno da se pridržavaju vremena za raspravu u skladu sa članom 75. Poslovnika Narodne skupštine.

Odbor nije usvojio predlog da se dopuni Dnevni red sa tačkom „Razmatranje prigovora“, narodnog poslanika Rastislava Dinića (3 „za“, 2 „protiv“, 11 „nije glasalo“).

Odbor nije usvojio predlog da se dopuni Dnevni red sa tačkom „Razno“, narodnog poslanika dr Zorana Lutovca (5 „za“, 11 „nije glasalo“).

Na predlog predsednice Odbora članovi Odbora su glasanjem (12 „za“, 2 „protiv“, 2 „nije glasalo“) usvojili sledeći

**D n e v n i r e d**

1. Razmatranje dopune predloga kandidata za članove Saveta Regulatornog tela za elektronske medije.

Predsednica Odbora obavestila je prisutne da je sednica sazvana u 14 časova iz razloga da bi ovlašćeni predlagači mogli da dostave dopunu dokumentacije neposredno na pisarnicu Narodne skupštine ali i putem pošte, te je za to bilo neophodno ostaviti par dana nakon isteka roka.

**PRVA TAČKA DNEVNOG REDA**: Razmatranje dopune predloga kandidata za članove Saveta Regulatornog tela za elektronske medije.

U uvodnim napomenama, predsednica Odbora je podsetila prisutne da je na Petoj sednici Odbora razmotren i usvojen Izveštaj o primljenim predlozima kandidata za člana Saveta Regulatora.

Istakla je da je u okviru tačke 2. i 4. Izveštaja Odbor konstatovao da je za određene ovlašćene predlagače neophodno odrediti dodatni rok da dopune ili urede svoj predlog. Podsetila je članove Odbora da je rok za dopunu dokumentacije istekao 27. decembra 2024. godine.

U daljem izlaganju, predložila je da se odlučivanje o podnetim predlozima kandidata obavi isto kao i na prethodnoj sednici, tako što će se Odbor izjasniti o usvajanju predložene liste kandidata i liste organizacija, s tim što bi u slučaju da se neki član Odbora ne slaže sa navodom iz liste o tome da li neki predlagač ili predloženi kandidat ispunjava, odnosno ne ispunjava uslove, o tome izjašnjavali posebno.

Odbor je većinom glasova (11 „za“, 4 „nije glasalo“) usvojio Predlog o načinu odlučivanja o ispunjenosti uslova predlagača odnosno predloženih kandidata.

U diskusiji koja je zatim usledila učestvovali su Rastislav Dinić, Zoran Lutovac, Nataša Jovanović, Branko Miljuš, Nebojša Bakarec i Marko Atlagić.

Rastislav Dinić uputio je kritiku istakavši da ne postoje samo dopune dokumentacije već da postoji i promena kandidata, odnosno predlaganje novog kandidata nakon isteka roka za podnošenje prijava. U daljem izlaganju objasnio je da je kandidat Žarko Simović nakon isteka roka predložen od strane Zažtitnika građana i Poverenika za pristup informacijama od javnog značaja umesto kandidata Žarka Ristovića. S tim u vezi, zatražio je obrazloženje da li se Odbor može izjašnjavati o promeni kandidata nakon isteka roka za prijavu kandidata.

Predsednica Odbora je odgovorila da Zakon o elektronskim medijima sadrži jasnu odredbu kojom se ovlašćenom predlagaču može obezbediti dodatni rok da uredi ili dopuni svoj predlog odnosno dostavi dokaz o ispunjenosti uslova. S tim u vezi, na prethodnoj sednici je doneta odluka da se u vezi pomenutog predloga dokumentacija uredi ili dopuni.

Dr Zoran Lutovac se složio sa kritikom Rastislava Dinića i smatra da se u pomenutom predlogu jedna osoba zamenila drugom osobom i da smatra da samim tim predlog nije uređen niti dopunjen.

Nataša Jovanović složila se sa izlaganjem predsednice Odbora a zbog bolje obaveštenosti javnosti dodatno je objasnila da je u pomenutom predlogu spornost isključivo tehnička greška.

Branko Miljuš, istakao je da su izmene i dopune pomenutog predloga pokazatelj neregularnog izbornog procesa za članove Saveta Regulatora i da on, kao i njegova poslanička grupa neće podržati isti. Ukazao je i na to, da je neophodno podržati studente koji protestuju u ime 15 poginulih osoba usled rušenja nadstrešnice na Železničkoj stanici u Novom Sadu.

Nebojša Bakarec, ukazao je na činjenicu da je gospodin Borislav Stefanović tokom Republičkih izbora, doživeo sličnu situaciju jer nije uredno ispunio izbornu listu upisavši ime Borko Stefanović. Slučaj je razrešen tako što je RIK razmotrio predatu izbornu listu i odlučio da predlagači urede preedlog. Smatra da nema potrebe za daljom diskusijom o pomenutom predlogu koji je u skladu sa Zakonom o elektronskim medijima uređen.

Dr Zoran Lutovac, apelovao je da budući članovi REM ne smeju zastupati predsednika države niti jednu političku opciju već moraju biti od ličnog i profesionalnog integriteta koji će braniti javni interes i interes građana.

Marko Atlagić, u svom izlaganju objasnio je da će predsednik bilo koje države biti zastupljen u medijima onoliko koliko je aktivan i koliko radi u interesu države i naroda. Takođe, objasnio je da su trenutni protesti obojena revolucija i da oni koji ih predvode čine zločin prema studentima.

Rastislav Dinić, izneo je kritike na račun kandidata. Specijalnosti kandidatkinje Tanje Vojvodić Mitrović nisu u skladu sa specifičnim kvalifikacijama predviđene Zakonom o elektronskim medijima za članove Saveta Regulatora, takođe izneo je povezanost kandidata Zorana Jevtovića sa vladajućom partijom, Srpskom naprednom strankom. U daljem izlaganju pomenuo je i Leontinu Pat tvrdeći da je pisala pohvalne pesme za predsednika Aleksandra Vučića kao i to da ima istaknutu ulogu u Dečjem kulturnom centru Beograd. Smatra da sve navedeno dovodi u pitanje neutralnost i pristrasnost pomenutih kandidata.

Predsednica Odbora je objasnila da je Zakon o elektronskim medijima vrlo jasan. Na prethodnoj sednici se već glasalo o neslaganju u dokumentaciji i predloženom aktu, gde je jasno navedeno da su podaci u dokumentaciji regularni, ispravni i validni.

Dodala je i to da je za kandidata Žarka Simovića, dostavljena cela dokumentacija i to je zvanično evidentirano, svi relevantni podaci su, uključujući ličnu kartu, matični broj i slične zvanične dokumente, dostupni na uvid.

S tim u vezi, ukoliko bi neko doveo u razmatranje ili prihvatio bilo kakve sumnje u vezi sa validnošću dostavljene dokumentacije, to bi bilo potpuno neosnovano i bez relevantnih dokaza, jer su svi podaci proverljivi i pravilno evidentirani u skladu sa zakonskim normama.

Odbor je većinom glasova (11 „za“, 4 „protiv“, 1 „nije glasalo“) usvojio Izveštaj o razmatranju primljenih predloga i otklanjanju nedostataka predloga kandidata za člana saveta Regulatornog tela za elektronske medije

Predsednica Odbora obavestila je članove Odbora da će saglasno odredbama Zakona o elektronskim medijima lista kandidata i lista ovlašćenih predlagača zajedno sa biografijama svih kandidata biti objavljena na internet prezentaciji Narosne skupštine.

Napomenula je da su sledeći koraci u okviru procedure propisani članom 14. Zakona o elektronskim medijima. Služba Odbora će odrediti datumutvrđivanja zajedničkog predloga dva kandidata za člana saveta za one ovlašćene predlagače koji su predložili više od dva kandidata.

U daljem izlaganju objasnila je da ovlašćeni predlagači zajedničkim dogovorom ili glasanjem samostalno i nezavisno utvrđuju predlog dva kandidata za svakog ovlašćenog predlagača za člana Saveta Regulatora. Nakon održanih sastanaka, u narednih 15 dana, biće sazvana sednica Odbora na kojoj će biti organizovan javni razgovor sa 18 kandidata za devet ovlašćenih predlagača.

Dodala je i to da će služba Odbora blagovremeno obavestiti sve članove Odbora o datumu i vremenu održavanja sednice.

Sednica je završena u 14:54 časova.

SEKRETAR PREDSEDNIK ODBORA

Dana Gak Nevena Đurić